钦定古今图书集成/历象汇编/乾象典/第029卷 > 《五代史》 > 《司天考》
## 钦定古今图书集成/历象汇编/乾象典/第029卷 > 《五代史》 > 《司天考》

日食起亏自西，月食起亏自东。其食分少者，月行阳
道，则日食偏南，月食偏北；阴道则日食偏北，月食偏
南：此常数也。立春后、立夏前，食分多，则日食偏南，月
食偏北；立秋后、立冬前，食分多，则日食偏北，月食偏
南：此黄道斜正也。阳道交前，阴道交后，食分多，则日
食偏南，月食偏北。阳道交后，阴道交前，食分多，则日
食偏北，月食偏南，此九道斜正也。